**כלי יקר בראשית פרק מז**

פרשת ויחי - note the anti anti-Zionist theory -

(כח) ויחי יעקב בארץ מצרים וגו'. למה פרשה זו סתומה...

(לא) ויאמר השבעה לי. ...ומה שנאמר לשון לי ולו, השבעה לי, וישבע לו, נראה לפרש שהיה מתירא פן יאמר לו פרעה שיתיר שבועתו, על כן אמר **השבעה לי** היינו על דעתי, והנשבע על דעת חבירו אין לו התרה בלא דעת חבירו, כדאיתא בטור יורה דעה (סימן רכז), על כן נאמר לי לדעתי וישבע לו:

דבר אחר, לפי שיוסף אמר אנכי אעשה כדבריך. ואמר במדרש (עיין רבינו בחיי פסוק ל) שיוסף אמר **גם אנכי אעשה כמו שאתה עושה, ואצוה לבני ואחי שיקברוני בארץ כנען,** ואמר יעקב השבעה לי שתעשה לי כן, כי אין אני משביעך שתצוה גם אתה לבניך כן...

ד"א, שהיה יעקב רוצה לכסות השבועה מפני העומדים, כי אמר לו שים ידך תחת ירכי רצה לומר והשבע לי, אמר לו יוסף אנכי אעשה כדבריך בלא שבועה כי נאמן אני בדיבורי, **ויאמר השבעה לי היינו לי לבדי בסוד שלא ידע מזה שום אדם**, כי חרפה היא לו ליוסף לומר שאביו לא היה מאמין לו והוצרך להשביעו, לכך נאמר וישבע לו לבדו:

**כלי יקר בראשית פרק מח**

(ט) בני הם אשר נתן לי אלהים בזה. נקט בזה לפי ששאלו מי אלה שאינן ראוין לברכה, כי אמר מבטן מי יצאו אלה, רצה לומר שיאמרו אלה אלהיך על העגל שעשה ירבעם, והשיב יוסף בני הם מכל מקום הם בני ומצדי הם ראוין לברכה, ומה שיצאו מהם אחאב וירבעם לפי שנתן לי אלהים אותם בזה פה במצרים ואמם מצרית בת פוטיפרע כהן און דהיינו כהן לעבודה זרה, על כן יצאו ממנה לעתיד בנים כאלו עובדי עבודה זרה, **אבל מצדי ראוים הם לברכה דאם לא כן למה ברך ה' את יצחק**, והלא יצאו ממנו עשו ויעקב מצד שהיתה רבקה בת בתואל הארמי, אלא ודאי **שאין הקדוש ברוך הוא חושש אל זרע המקולקל וברכו בעבור הזרע הקדוש הראוי לברכה**, כך תברכם גם אתה שהרי מצדי ראוים הם לברכה כי באשר הוא שם, כולם זרע ברך ה':

(טו) האלהים אשר התהלכו אבותי לפניו. ... ודורשי רשומות אמרו **מעודי** עולה למספר מאה שלושים, היינו אותן מאה שלושים שנים שכלכלו ה' קודם בואו למצרים, עד היום הזה, מלת **הזה** עולה למספר שבע עשרה, היינו אותן שבע עשרה שהיה חי במצרים, ורצה לומר אף על פי שנראה כאילו היה יוסף מפרנסו אותן שבע עשרה שנים, מכל מקום תלה אותן באותן מאה שלושים שנים כשם שהם היו ודאי מאת ה' כך שבע עשרה שנים אלו.

**כלי יקר בראשית פרק מט**

(א) האספו ואגידה לכם וגו'. ואחר כך הזכיר לשון קיבוץ הקבצו ושמעו וגו', ... מתחילה ביקש לגלות סוד הקץ ואין ראוי לגלות דבר סוד ברשות הרבים פן ישמע מי שאינו הגון, כי סוד ה' ליראיו דוקא, על כן אמר האספו ואגידה לכם את אשר יקרא אתכם באחרית הימים לעת קץ, ומיד הרגיש בעצמו שנסתם ממנו הקץ, על כן חזר מלשון אסיפה ואמר הקבצו בני יעקב לשמוע דברים שאין בהם סוד ויכול לדבר ממנו ברבים. והזכיר **שתי פעמים** **ושמעו** כי **לקצתם היה מדבר דברי כבושים ותוכחות** כמו לראובן ושמעון ולוי, ועל זה אמר ושמעו בני יעקב, ולקצתם **היה מגיד עתידות**, ועל זה אמר ושמעו אל ישראל אביכם, כי הגדת העתידות תלוי ***ברוח הקודש שעליו המיוחס לשם ישראל כי שם זה רוחני***, וזה פירוש יקר:

(ג) ראובן בכורי אתה וגו'. תרגומו חזי לך למיסב תלתא חולקין, בכירותא, כהונתא, ומלכותא. רצה לפרש הפסוק ראובן בכורי אתה, **ראוי אתה לבכורה** לפי שכוחי וראשית אוני אתה, ו**ראוי אתה לכהונה** דהיינו יתר שאת, כי העבודה בבכורות, **וראוי אתה למלכות** יתר עוז. אמנם פחז כמים אל תותר, כי מלך במשפט יעמיד ארץ וכל שופט צריך להיות מתון בדבר המשפט, ואתה פחזת כמים בכל עניניך, ופחז היינו המהירות, על כן אין אתה ראוי לקבל יתרון המלוכה. וכי עלית משכבי אביך על כן אינך ראוי לכהונה, כי הכהונה ענינה להשרות השכינה בבית המקדש שנקרא משכבי אביך שבשמים...

אז חללת יצועי עלה. באותו פעם חללת גם יצועי דהיינו מטה שלי כדי שלא אוליד עוד בנים ממנה, **ועשית זה בעבור חמדת הממון שיהיה לך חלק גדול בירושה**, וכן פירש הרמב"ן, על כן אני קונס אותך בממון לבלתי היות לך משפט הבכורה ליקח פי שנים, ותהיה ליוסף בעל עין יפה שפרנס את אביו ואת אחיו כמו שנאמר (דברי הימים - א ה א) ובחללו יצועי אביו ניתנה בכורתו לבני יוסף:

יתר שאת ויתר עז. הקשו המפרשים שכפי משמעות הפרשה לא בירך אותו כלל, והכתוב אמר איש כברכתו בירך אותם. ואומר אני שברכו יעקב מעין ברכותיו של משה, שנאמר (דברים לג ו) יחי ראובן ואל ימות ויהי מתיו מספר, ופירש מהר"י אברבנאל לפי שראובן היה מוכרח לילך בראש החלוץ למלחמה ועל הרוב המתים במלחמה הם הראשונים על כן ברכו יחי ראובן ואל ימות. **ולי נראה שברכו בענין העוז והגבורה** שיהיה גבור בארץ ויתן עוז ותעצומות לעם, כי ההולכים בראש החלוץ צריכים להיות גבורים וכל גבור נקרא איש חי רב פעלים, לאפוקי החלוש חשוב כמת, לכך נאמר יחי ראובן. ומה שנאמר ויהי מתיו מספר, נראה לפרש כי נצחון האויבים בדרך הטבע תלוי בשני דברים או בריבוי עם, או באנשים בעלי כח וגבורה, ושניהם כאחד טובים, ויען כי ראובן גרם ליעקב סילוק השכינה וקרוב הדבר להיות עונשו מדה כנגד מדה שבמלחמותיו תסתלק השכינה ממנו ויצטרך לעשות מלחמות בדרך הטבע על כן הוצרך לשני ברכות אלו, שיהיו אנשיו גבורים, ועל זה אמר יחי ראובן ואל ימות, ויהיו גם כן רבים עד שיצטרכו למספר, כי עם מועט נקראו מתי מספר שמספרם ידוע לרבים, אבל עם רב צריכין לסופרם, ועל זה אמר ויהי מתיו מספר כי לשון ויהי מתיו מורה שיהיו רבים וצריכים למספר. **וכן יעקב ברכו בשני ברכות אלו** ונתן לו השאת והעוז, **השאת** היינו המספר וזהו בעצם ברכת ויהי מתיו מספר, **והעוז** היינו הכח והגבורה נרמז בברכת יחי ראובן ואל ימות. ויותר מתישב ענין המספר, לפירוש רש"י שפירש ויהי מתיו מספר, שיהיה נמנה עם שאר השבטים, ומדקאמר מתיו משמע שמדבר בגברים הרבה שיהיו נמנים עם ישראל כשיהיו כל ישראל נמנים לאיזה צורך, ואמר יעקב הנני נותן לך השאת והעוז כי השאת ענינו המספר כמו שנאמר כי תשא את ראש, שאו את ראש, וכן בכל מקום נזכר המספר בלשון שאת, ואמר יעקב אף על פי שמן הדין היית ראוי ליתר שאת ועוז, רצה לומר שיהיה לך יתרון על כל השבטים פי שנים, כפלים בענין השאת והעוז, כי ראוי שיהיו ממך מתי מספר פי שנים על זולתך, וכן יתר עוז, היה מן הראוי ליתן לך עוז ותעצומות יותר מכל השבטים, ליקח פי שנים בשאת ועוז, אך לפי שפחזת כמים בחטא של בלהה, על כן אל תותר להיות לך יתרון על אחיך בשאת ועוז, אבל מכל מקום גוף השאת והעוז אני נותן לך במתנה, כי מן הדין היה שהחטא יגרום שלא יהיה לך שום שאת ועוז, אפילו שוה לאחיך לא היה לך להיות, מכל מקום הנני נותן לך ברכתי שלום שיהיה לך שאת ועוז שוה לאחיך, אך אל תותר ליקח יתר על אחיך מצד שהעוון גורם לך. ונוכל לפרש ענין השאת היינו שיהיה נמנה במנין שאר השבטים כמו שפירש רש"י על ויהיו בני יעקב שנים עשר (בראשית לה כג) וכן בפסוק ויהי מתיו מספר, והכל מבואר על דרך אחד:

(ז) ארור אפם כי עז... **דבר אחר, אף על פי שהעזות וקשיות עורף מדה רעה מכל מקום יש בהם צד לטובה, כמו שאמרו חז"ל (אבות ה כ) הוי עז כנמר וכו' לעשות רצון אביך שבשמים, וכן קשיות העורף אך טוב הוא לישראל כדי שיעמדו בדתם לא ישובו מפני כל לשמוע בקול זרים, וזהו שאמר יעקב שאפם כי עז, ועברתם דהיינו העבר השני לאפם כי קשתה, וזה בודאי מדה רעה וכדת מה לעשות בהם להפכם לטובה אחלקם ביעקב ואפיצם בישראל, רצה לומר אחלק ואפיץ העזות וקשיות עורף אל עושי מעשה יעקב וישראל, דהיינו להפך פעולתם לטובה כאמור:**

(ח) יהודה אתה יודוך אחיך. ...והבט ימין וראה כי בשלישי הזכיר ברכותם מעין שמם יהודה, גד, ודן. יהודה על שם יודוך אחיך, דן על שם ידין עמו, גד על שם גדוד יגודנו, ושלושתן נמשלו לאריה, יהודה גור אריה, ומשה אמר דן גור אריה, ולגד אמר ברוך מרחיב גד כלביא שכן, לפי ששלושתן נלחמו מלחמות ה', וכן יהודה ידו בעורף אויביו, ודן ידין עמו פירש הרמב"ן ינקום נקמת עמו, וגד שנאמר וטרף זרוע אף קדקוד. ונרמזו שלושתן בפסוק והוא יגד עקב, **יגד ראשי תיבות יהודה גד דן**, כי יגד ענינו לשון כריתה מלשון גודו אילנא (דניאל ד יא) כי שלושתן יכריתו האויבים ולא בגבורת איש כי אם בעזר אלהי, כי כמו שה' יתברך אינו נלחם כי אם בשמו יתברך, כמו שנאמר (שמות טו ג) ה' איש מלחמה ה' שמו, כך אלו אין מלחמתם בכלי זיין, וכן פירש רבינו בחיי שבפרשת יהודה תמצא כל האותיות אלפ"א בית"א חוץ מאות זיי"ן להורות שאין מלחמתם בכלי זיין כי אם בשם ה' וכן שלוש אלו נלחמו בשמם כי כאשר שמעו האומות את שמע שמם והוראת שמותם מיד תפול עליהם אימתה ופחד, כי שם יהודה מורה שהכל יודו לו כי אליו יאתה הרוממות, ודן ידין וינקום נקמת עמו, וגד לשון כריתה, וזה שאמר לפי שיהודה אתה יודוך אחיך ושמך יגרום לך שידך בעורף אויביך:

(ט) גור אריה יהודה. אף על פי שנמשל לאריה שדרכו לטרוף טרף, מכל מקום מטרף בני עלית לא הסכמת בטרוף טרף יוסף אלא עלית נסתלקת מעל אחיך, שכן נאמר (בראשית לח א) וירד יהודה מאת אחיו, רצה לומר נסתלק מהם כי לא רצה להיות אתם בחבורתם, או עלית לשון מעלה שמצד טרף בני שלא היה לך חלק בו עלית למעלה זו:

**(י) לא יסור שבט מיהודה. רבו הדעות בפירוש פסוק זה והמעיין יבחר בפירוש מהר"י אברבנאל כי הוא קיבץ כל הדעות וכל מה שדיברו בו רוב המפרשים על כן משכתי ידי מלהעלות זכרונם על ספר כי יאריך הסיפור:**

(טו) וירא מנוחה כי טוב. כי אין קנין התורה תלוי בתנועה כמו קנין הממון, כי על הרוב ממרחק יביא לחמו, אבל קנין התורה תלוי בעמל הנפש ומנוחת הגוף, כי מטעם זה ניתנה התורה בשבת יום מנוחה. ואת הארץ כי נעמה, כי ארץ ישראל אוירא דמחכים הוא. ויט שכמו לסבול, עול תורה. ואף על פי שקנין התורה קודם במעלה לקנין סתם סחורה כי טוב סחרה מכל סחורה, מכל מקום הקדים את זבולון ליששכר כי אם אין קמח אין תורה, ואם לא יאכל וישתה איך יהיו איבריו חזקים אף בריאים לטרוח בתורת ה', על כן הקדים את זבולון אשר ממרחק יביא לחמו כדי שיוכל יששכר להיות יושב אוהלים, וגם יששכר נותן מחלקו בתורה אל זבולון שמעלה לו מס עובד עבודה ממש, וזה שאמר הכתוב ויהי למס עובד:

(טז) דן ידין עמו כאחד שבטי ישראל. יאמר שאף על פי שבדגלים יהודה נוסע בראשונה ודן באחרונה, מכל מקום ישוה לו גם הוא שידין את עמו כאחד כמיוחד שבשבט ישראל והוא יהודה, כי שמשון שפט את ישראל בדורו כדוד בדורו, וכמו שנאמר במלך המשיח שיבוא מיהודה וברוח שפתיו ימית רשע (ישעיה יא ד), כך יהי דן נחש עלי דרך כי כל נחש ממית ברוח שפתיו, ומדקאמר ידין עמו שמע מינה שמדבר ברשעי ישראל שידין אותם ויכלה הקוצים מן כרם ה' צבאות, ועל כן היה מן ההכרח שיסע יהודה בראשונה ודן באחרונה לפי שיהודה נמשל לאריה שעיקר כוחו בזנבו, ואם כן כשהלך יהודה לפני מחנה ישראל ואחוריו כלפי העם דומה כאילו זנבו פונה למחנה ישראל רמז שבו ידין עמו לשבור זרועות רמות, ודן נמשל לנחש שאין כוחו אלא בפיו על כן דין הוא שיסע באחרונה ופיו פונה אל מחנה ישראל כי בו ידין עמו. ולפי שכל דיין יש לו רבים הקמים עליו על כן אמר לא תגורו מפני איש, כי לישועתך קויתי ה', ואלהים נצב בעדת אל (תהלים פב א) להצילם מאנשי זרוע. ויש אומרים שדן לא היה מחניף לשבטו אלא היה דן כאחד שבטי ישראל כשאר שבטים, כי קרוב ורחוק היו שוים בעיניו:

ומה שמצינו, שמשה המשיל את דן לגור אריה ויעקב המשילו לנחש, רמז שכל דיין יש לו מלחמה פנים ואחור יש מעיזים בפניו לומר לו מוסיף אני עליך דיינים, כמו שנאמר (דברים א יב) טרחכם ומשאכם וריבכם, ויש מרנן אחריו אבל לא בפניו, על כן צריך להיות בעל כח ואמיץ רוח ללחום פנים ואחור, ולא יתן את לבו לכל הדברים אשר ידברו בין בפניו בין אחוריו, אלא יהיה כאריה ונחש זה כוחו באחוריו וזה כוחו בפניו, וזה רמז נכון:

(כא) נפתלי אילה שלוחה. יש אומרים נפתלי נופת לי, כי נופת תטופנה שפתותיו מר עובר על ידי בשורות טובות שהיה מבשר לישראל, ויש מפרשים על פירותיו שממהרים להתבשל, ונותן אמרי שפר על ידי מקרא ביכורים או ברכת הפירות. וקרוב בעיני לומר שאמרי שפר היינו התורה ועל כן המשילו לאילה כדמסיק במסכת עירובין (נד ב) אילת אהבים למה נמשלו דברי תורה לאילה, לומר לך מה אילה רחמה צר וחביבה על בעלה כל שעה כשעה ראשונה אף דברי תורה חביבין על בעליה כל שעה כשעה ראשונה. ואולי שעל זה דרשו נופת לי כי דברי תורה מתוקים מדבש ונופת צופים, ורצה לומר לפי שנקרא נפתלי על שם שדברי תורה מתוקים כנופת צופים לפיו, על כן יזכה להיות כאילה שחביבה על בעלה כל שעה כשעה ראשונה ויתן אמרי שפר, שאפילו דברי תורה שנתישנו בפיו הרי הם אמרי שפר, כי שפר מורה על דבר חדש שהוא בשופרו ויופיו:

(כב) בן פורת יוסף בן פורת עלי עין... ואחר שהזכיר נזק של עין הרע של כל רואיו שניצל ממנו, חזר להזכיר ענין שני בדומה לו, כי גם אחיו נתקנאו בו ונתנו בו עיניהם וניצול גם מהם, וזה שאמר וימררהו ורבו וישטמהו בעלי חצים, וענין ורבו כמו רובה קשת (בראשית כא כ), כי המה רצו להמיתו על ידי חץ שנאמר (שם לז יח) ובטרם יקרב אליהם ויתנכלו אותו להמיתו, והיינו על ידי חץ, לפי שחשבוהו למוציא דבה אשר חץ שחוט לשונו על כן רצו לעשות בו מדה כנגד מדה, וישטמהו בעלי חצים הם בעצמם היו בעלי חצים אשר חץ שחוט לשונם, שהרי הם הוציאו דבה על בני השפחות לקרותן עבדים, ויבֵא יוסף דבתם רעה שהוציאו הם על בני בלהה וזלפה אל אביהם, לפיכך ותשב באיתן קשתו של יוסף, שהרי מותר לומר לשון הרע על בעלי המחלוקת (ירושלמי פאה א:א), ולפי זה קשתו של יוסף ירה על פי הדין אבל האחים ראוים לקרותם בעלי חצים וחציו של יוסף נחתו בהם בדין. ויפוזו זרועי ידיו כי רועה זונות יאבד הון, והוא לא היה רועה זונות באשת פוטיפר, על כן זכה להון עתק וזכה להיות רועה אבן ישראל:

(כו) ברכות אביך גברו על ברכות הורי. היינו כמו חדר הורתי, כי הברכות שקיבלתי על ידי אמי היו בעקבה ורמיה וכמילתא דטמירתא מפני עשו, אבל ברכות אביך שנטל הבכורה מן האחים ונתנה לך, היינו נתינה גלויה ומפורסמת עד תאות גבעות עולם, כי בכל ארבע רוחות העולם יכול אתה להתפאר בהם. תהיין לראש יוסף וגו', יהיו כדבר המונח על הראש והקדקוד, אף על פי שהבכורה נזיר אחיו, רצה לומר לקוחים ומופרשים מן שאר אחיו הגדולים על ידי הברכות, ומכל מקום יכול אתה להתפאר בהם כדבר המונח במקום גבוה על הראש הנראה לכל, לאפוקי ברכות הורי הוכרחתי להכחישם ולומר לא נתקיימו בי ולילך בהחבא מפני עשו אחי:

**כלי יקר בראשית פרק נ**

(י) ויבואו עד גורן האטד. שהיה מוקף קוצים. ואם דרכו של כל גורן להיות מוקף קוצים למה נקרא זה גורן האטד יותר משאר הגרנות, וכי לא היה בעולם שום גורן מוקף קוצים זולת זה. ועוד קשה מה שנאמר וירא יושב הארץ הכנעני את האבל בגורן האטד ויאמרו אבל כבד זה למצרים, בגורן האטד למה לי, כי משמעותו כאילו גורן האטד גרם האבל. ועוד למה הספידו המצרים וכי היו בניו או קרוביו שהספידו עליו כל כך בלב שלם, או אם היו צדיקים כל כך שהיה חם לבם בקרבם וצר להם פטירת הצדיק. ועוד לשון כבד אינו מתישב על האבל:

ונראה מכאן ראיה למה שאמרו חז"ל (תוספתא סוטה י ג) שבזכות יעקב פסק הרעב וכאשר מת יעקב חזר הרעב למקומו, ועל כן עשו המצרים אבל כבד בעבור כי כבד הרעב כבראשונה, כי הרגישו המצרים דבר זה שיחזור הרעב לקדמותו על ידי נס זה שקרה להם בדרך כי פתאום נזדמן להם גורן אחד שהיה מוקף קוצים מכל צד עד שלא היה נשאר פתח או דרך לבוא אל הגורן. ומזה הבינו שזכות הצדיק גרם להם בחייו שהיה להם דרך לילך אל הגורן ולאכול מגרנו ומיקבו, ובמותו יעכבו עליו הרשעים שנמשלו לקוצים שלא יהיה להם עוד דרך אל הגורן כאשר היה להם לפנים כי סר צילם מעליהם, ובפרשת שמות (א יב) בפסוק ויקוצו מפני בני ישראל יתבאר בעזר ה' שהמצרים נמשלו לקוצים בערך כרם ה' צבאות בית ישראל, על כן נרמז להם שבעבור רשעת המצרים יחזור הרעב לקדמותו:...

וכשראו המצרים שנעשה להם נס זה פתאום שהקרה ה' לפניהם גורן אחד מוקף קוצים מכל צד שלא כדרך העולם, מיד הרגישו שגדר ה' בעדם לבלתי תת להם מבוא אל הגורן עוד, על כן הספידו המצרים אבל כבד רצה לומר על כובד הרעב. ובזה מיושב למה הספידו דוקא בגורן האטד ולא קודם לכן, וכאשר ראה הכנעני אבל זה בגורן האטד והיה קשה לו למה לא עשו אבל זה קודם בואם למקום זה אלא ודאי שאבל כבד זה למצרים הוא, כי כבדות הרעב יחזור למקומו, על כן הוא דוקא למצרים ולא לבני יעקב, וזה רמז נכון ויקר:

ובזה נראה לי ליישב מה שנאמר ויראו אחי יוסף כי מת אביהם, מה ראו. ועוד קשה למה לא ביקשו מאביהם שיצוה לו באמת כן. ועוד קשה מה שאמר יוסף אנכי אכלכל אתכם, מי ביקש זאת מידו הלא לא ביקשו כי אם שלא ירע להם. אלא ודאי שיוסף לא היה חשוד בעיניהם שיעשה עמהם רעה ממש, אך שכאשר ראו כי מת יעקב ובמותו חזר הרעב לקדמותו היו יראים שאם יוסף לא יעשה להם רעה מכל מקום יש לחוש שמא גם טובה לא יעשה להם ולא יכלכלם בשני הרעב, והשב ישיב לנו את הרעה אשר גמלנו אותו, לא בקום ועשה כי אם בשב ואל תעשה, על כן הוצרך יוסף לומר להם ועתה אל תיראו אנכי אכלכל אתכם ואת טפכם, אתכם בעבור טפכם, כי הטף למה באים אל העונש והלא לא חטאו כלום: